Kannabisöljyn kokkailu räjäytti keittiön ja olohuoneen Mäntässä – poliisi: ”Ainekset suurempaankin räjähdykseen”

Kaksi miestä lämmitti butaania keittiön sähköhellalla.

Mäntän Hallituskadulla kolmikerroksessa kerrostalossa räjähti perjantai-iltana kello 22 jälkeen alakerran asunto. Talo kuvattuna sisäpihalta.­

Mäntän perjantai-iltaisen räjähdyksen aiheutti poliisin mukaan kannabisöljyn valmistus.

Hallituskadulla kolmikerroksessa kerrostalossa räjähti perjantai-iltana kello 22 jälkeen alakerran asunto, jossa asui 40-vuotias mies.

Poliisin mukaan asunnossa oli tapahtumahetkellä 40-vuotiaan asukkaan lisäksi noin 35-vuotias mies. Miehet olivat valmistaneet huoneiston keittiössä kannabisöljyä. Valmistuksessa he käyttivät muun muassa butaania.

Butaanin poistamiseksi miehet olivat alkaneet lämmittää ainetta sähköhellalla. Butaani kaasuuntui. Se aiheutti räjähdyksen.

– Tässä olisi ollut ainekset suurempaan räjähdykseen. Butaani on ääriherkkää ainetta, rikoskomisario Juha Myllymäki kuvaa.

Asunnossa olleet miehet toimitettiin lääkärintarkastukseen ja sen jälkeen poliisin tiloihin. Miehiä epäillään törkeästä huumausainerikoksesta ja vaara aiheuttamisesta.

Räjähdyksessä asunnon keittiön ja olohuoneen ulkoseinän rakenteisiin tuli vaurioita. Henkilövahinkoja ei räjähdyksen seurauksena syntynyt.